**Балообразуване и класиране**

**Състезателният бал** се формира като сума от оценката от конкурсния изпит / събеседването и средноаритметичната оценка от дипломата за висше образование (среден успех от семестриалните изпити и среден успех от държавните изпити).

Не образуват състезателен бал и не участват в класирането кандидати, които не отговарят на изискванията на Правилника за прием на магистри.

**Класирането** се извършва поетапно по низходящ ред на състезателния бал и по реда на посочените специалности, магистърски програми, основание (държавна субсидия и/или обучение срещу заплащане) и форми на обучение и в съответствие с утвърдените места за прием на студенти.

**В първия етап на класирането** участват кандидати за места, субсидирани от държавата.

Класираните на този етап кандидати могат да се запишат или **да продължат участие във второ класиране**.

В случай, че даден кандидат е класиран в две или повече магистърски програми за места, субсидирани от държавата, в рамките на срока за записване трябва да избере една от тях.

Кандидати, класирани в магистърски програми за обучение срещу заплащане, могат да се запишат в две или повече магистърски програми.

**Вторият етап на класиране** е окончателен. В него участват кандидати за освободени от първия етап места, субсидирани от държавата и кандидатите за обучение срещу заплащане.

При равен състезателен бал приоритет имат кандидати, завършили висшето си образование в Софийския университет „Св. Климент Охридски“.

Кандидати за магистърски програми, които не събират достатъчен брой студенти и не стартират, имат възможност да допълват желания и да кандидатстват за незаети места в други магистърски програми.